Diari Oficial de la Generalitat Valenciana


Sumari del DOGV 4615, del 24-10-2003 (2003/11876)

RESOLUCIÓ de 14 d'octubre de 2003, del Rectorat de la Universitat Miguel Hernández d'Elx, per la qual s'aprova la delegació de funcions en els vicerectors i vicerectores, el secretari general, el gerent i altres òrgans d'esta Universitat.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4615

Data del DOGV
:   24-10-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/11241


Data del document
:   14-10-2003

Organisme emissor
:   Universitat Miguel Hernández d'Elx

Tipus de document
:   Resolució

Descriptors 

:   * delegació de poders
    * competència administrativa
    * universitat

RESOLUCIÓ de 14 d'octubre de 2003, del Rectorat de la Universitat Miguel Hernández d'Elx, per la qual s'aprova la delegació de funcions en els vicerectors i vicerectores, el secretari general, el gerent i altres òrgans d'esta Universitat. [2003/M11248]
  
Constituït el Consell de Govern Provisional de la Universitat, de conformitat amb el Decret 129/2002, de 30 de juliol, del Govern Valencià, pel qual s'aprova el reglament electoral per a la constitució del Claustre Constituent de la Universitat Miguel Hernández d'Elx i es dicten normes per a la constitució del Consell de Govern Provisional, i en virtut de l'acord adoptat per este, en sessió de 7 de gener de 2003, sobre l'àmbit competencial i executiu de les funcions del rector, i a fi d'aconseguir una major eficàcia en la gestió dels òrgans universitaris, al mateix temps que evitar una sobrecàrrega i acumulació de funcions en la persona del rector, sense minva de les garanties jurídiques dels particulars, i de conformitat amb el que disposa l'article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú:
  
Este Rectorat, a l'empara de les competències conferides per la legislació vigent, ha resolt la delegació de les atribucions del rector en les següents matèries i òrgans:
  
Primer
  
Es deleguen en el vicerector de Personal, les facultats i les competències que s'atribuïxen al rector, en relació amb la plantilla de personal docent i investigador i la plantilla de personal d'administració i servicis, esta en coordinació amb el gerent; la dotació, minoració o modificació de places de personal docent i investigador; la convocatòria dels concursos per a professors contractats i la seua resolució, així com la resolució de recursos i reclamacions relacionats amb estos, i el perfeccionament dels contractes; la planificació de la formació i perfeccionament del personal docent i investigador; la relació amb els representants del personal docent i investigador; la concessió de permisos i llicències al personal docent i investigador; la disciplina acadèmica en l'àmbit del personal docent i investigador; la resolució sobre les situacions administratives, incompatibilitats i obligacions; el reconeixement de triennis i components docents; la concessió de la venia docendi al professorat dels centres adscrits.
  
Segon
  
Es deleguen en el vicerector d'Ordenació Acadèmica i Estudis, les facultats i les competències que s'atribuïxen al rector, en relació amb el pla d'ordenació docent de la Universitat; el seguiment, avaluació i control de la docència; la coordinació de la docència en centres i departaments; els plans d'estudi dels títols oficials de grau; els plans d'estudi dels títols oficials de màster; l'adscripció d'assignatures a àrees de coneixement; la supervisió de la docència en títols oficials de grau i màster; la qualitat de la docència; la gestió i resolució de les revalidacions i adaptacions; l'estudi de noves titulacions i ensenyances oficials possibles; la relació amb els centres adscrits; la previsió i programació d'infraestructures i recursos per a la docència; la previsió, programació general i adjudicació d'equipament docent; la gestió de la constitució, modificació i supressió de centres docents; la gestió de la creació, modificació i dissolució de departaments; el calendari acadèmic; l'establiment de l'oferta anual de places de titulacions oficials de grau i màster.
  
Tercer
  
Es deleguen en el vicerector d'Assumptes Econòmics, Ocupació i Relació amb l'empresa, les facultats i les competències que s'atribuïxen al rector, en relació amb el seguiment de l'execució i la liquidació pressupostària; l'elaboració de models distributius en matèria econòmica i criteris d'assignació de recursos econòmics als distints centres de despesa i el seguiment de la seua execució; la constitució i el funcionament de les activitats empresarials de la Universitat; la relació de la Universitat amb les empreses; la integració dels estudiants en l'activitat professional; les pràctiques dels estudiants en institucions i empreses; el seguiment del pla de finançament plurianual; la relació amb les entitats financeres; el seguiment i negociació del pla plurianual de finançament de les universitats públiques valencianes; la resolució dels expedients de devolució d'ingressos.
  
Quart
  
Es deleguen en el vicerector d'Investigació i Desenvolupament Tecnològic les facultats i les competències que s'atribuïxen al rector, en relació amb el desenvolupament de la política científica i les relacions en esta matèria amb els instituts, departaments i grups d'investigació; la programació, suport i foment de la investigació; el seguiment i control de les inversions procedents d'organismes públics i dels fons Feder; la difusió, coordinació i seguiment dels programes d'investigació; la transferència dels resultats de la investigació; sol·licitud i tramitació de patents, marques i prototips; la prestació externa de servicis científics i tecnològics; la gestió dels contractes estesos a l'empara del que disposa l'article 83 de la Llei Orgànica d'Universitats; la formació d'investigadors; la gestió de les beques d'investigació; la gestió d'estudis de doctorat; la gestió dels recursos per a la investigació; la previsió i programació general d'equipament científic; la direcció i coordinació de les biblioteques i centres de documentació; la qualitat de la investigació, desenvolupament i aplicació tecnològics; el seguiment, avaluació i control de la investigació i desenvolupament tecnològic; la proposta, formalització i contractació de projectes nacionals i internacionals d'investigació; la celebració de contractes específics d'investigació; la firma de contractes del personal investigador i de personal tècnic a càrrec de projectes, contractes o convenis d'investigació; l'autorització de pagaments al professorat i personal investigador per activitat investigadora en matèria de contractes d'investigació; i el nomenament de membres dels tribunals que han de jutjar les tesis doctorals de la UMH.
  
Cinqué
  
Es deleguen en el vicerector de Recursos Materials i Equipament, les facultats i les competències que s'atribuïxen al rector, en relació amb la previsió i programació general de recursos materials; la previsió i programació general de l'equipament bàsic; la supervisió, coordinació i gestió d'espais i racionalització del seu ús; el seguiment del pla d'inversions de la Generalitat; les obres de reforma i d'infraestructura dels distints edificis; la gestió del manteniment de la Universitat; la prevenció de riscs laborals.
  
Sisé
  
Es deleguen en la vicerectora de Projecció Universitària i Formació Contínua les facultats i les competències que s'atribuïxen al rector, en relació amb la projecció social i cultural de la Universitat; les activitats culturals de la Universitat; les activitats esportives de la Universitat; la coordinació dels cursos i activitats d'extensió universitària i de formació extracurricular; la coordinació del Seminari d'Estudis de Gènere; la coordinació de l'Escola d'Estiu; la coordinació de les activitats del Centre de Formació de Postgrau i Formació Contínua, del Centre de Psicologia Aplicada, de les Aules Universitàries de l'Experiència i de l'Oficina Ambiental; la coordinació de les activitats, relacionades amb la formació contínua, que s'originen de la creació de nous centres; les publicacions de la Universitat; les residències universitàries i col·legis majors; la promoció lingüística; la supervisió dels cursos de perfeccionament, especialització i formació contínua; les relacions, col·laboració i convenis amb altres institucions, organismes i universitats; la relació amb el professorat d'ensenyances secundàries; la col·laboració amb entitats benèfiques i socials; la cooperació al desenvolupament; la innovació docent i teleformació; la comunicació interna i externa i la relació amb els mitjans.
  
Seté
  
Es deleguen en el vicerector de Relacions Internacionals les facultats i les competències que s'atribuïxen al rector, en relació amb els programes internacionals d'intercanvi; les beques internacions, excepte les d'investigació; les ajudes internacions, excepte les d'investigació; la presència de la Universitat en fòrums internacionals; la planificació i execució de programes internacionals, per si o en coordinació amb altres òrgans de la Universitat; l'elaboració de convenis amb altres universitats estrangeres; i la gestió del programa de cooperació universitària de l'Agència Espanyola de Cooperació Internacional.
  
Huité
  
Es deleguen en el vicerector d'Estudiants, les facultats i les competències que s'atribuïxen al rector, en relació amb la preinscripció, admissió, proves d'accés i matriculació dels estudiants; el règim d'estudis i de permanència dels estudiants en la Universitat; la disciplina acadèmica en l'àmbit dels estudiants; les relacions amb els representants estudiantils; la regulació i coordinació dels processos d'elecció de representants estudiantils en els òrgans universitaris; la gestió de les beques i ajudes a l'estudi; els programes d'intercanvi d'estudiants, excepte els internacionals; l'assistència a l'estudiant; l'avaluació estudiantil de la docència; la relació amb els antics alumnes; l'orientació i informació a l'estudiant; l'allotjament universitari; el nomenament dels membres de tribunals de les proves d'accés a la universitat; la resolució de tots aquells recursos que els o les alumnes interposen contra les decisions i les resolucions que la Universitat Miguel Hernández d'Elx dicte en matèria de règim d'estudiants; els expedients de devolució de taxes per la prestació de servicis acadèmics universitaris dels estudiants.
  
Nové
  
Es deleguen en la vicerectora de Coordinació i Programació les facultats i les competències que s'atribuïxen al rector, en relació amb la coordinació entre el rector i el Consell de Direcció; la programació i seguiment dels assumptes del Consell de Direcció i de les seues reunions.
  
Deu
  
Es deleguen en el gerent les facultats i les competències que s'atribuïxen al rector, en relació amb la gestió dels servicis administratius i econòmics de la Universitat; l'administració i gestió del patrimoni i el pressupost de la Universitat, així com l'elaboració i actualització de l'inventari; l'avantprojecte del pressupost i la proposta de tancament de l'exercici econòmic; el compte general anual; l'elaboració de la proposta de programació plurianual; la direcció del personal d'administració i servicis; la gestió de la qualitat dels servicis; el règim disciplinari del personal d'administració i servicis; la proposta anual de la plantilla orgànica del personal d'administració i servicis; la resolució de les situacions administratives dels funcionaris o funcionàries i del personal laboral; el règim de provisió dels llocs de treball i el règim de trasllats; la facultat d'autoritzar i disposar les despeses, i també d'ordenar pagaments dins de l'àmbit de les seues competències; la facultat d'executar el pagament mitjançant els fons de maniobra de la unitat de despesa i les despeses menors realitzades en la caixa fixa; la gestió dels servicis a la comunitat universitària; i la coordinació del club del personal.
  
Onze
  
Es deleguen en els degans de facultat, directors d'escola, directors d'Institut Universitari d'Investigació i directors de departament, les facultats i les competències que s'atribuïxen al rector, en relació amb la concessió de permisos i llicències, del personal docent i investigador, fins a 15 dies, a excepció de les pròpies que seran autoritzades pel vicerector de Personal.
  
Dotze
  
Així mateix, es delega en tots els vicerectors i vicerectores, en el secretari general i en el gerent l'autorització, dins del seu àmbit competencial, de les comissions de servicis, i també la verificació de la seua realització.
  
 De conformitat amb el que disposa l'article 13 de la Llei de Règim Jurídic de les Administracions Públiques i del Procediment Administratiu Comú, sempre que l'òrgan delegat faça ús de la delegació continguda en la present resolució es farà constar esta circumstància expressament en l'acte administratiu que es dicte.
  
En cap cas podran delegar-se les atribucions que es posseïsquen al seu torn per delegació continguda en esta resolució.
  
La present delegació d'atribucions no impedirà la possibilitat del rector d'advocar per a si el coneixement i la resolució d'estes
  
Les resolucions que es dicten en virtut d'estes delegacions posaran fi a la via administrativa i deixaran expedita la via judicial.
  
De conformitat amb el que disposa l'article 13 de la Llei de Règim Jurídic de les Administracions Públiques i del Procediment Administratiu Comú la present resolució es publicarà en el Diari Oficial de la Generalitat Valenciana.
  
 La present resolució deroga qualsevol altra delegació que de les competències atribuïdes s'haguera efectuat amb anterioritat, bé en estos mateixos òrgans o en altres distints.